b'\n_START_ARTICLE_\nEunomia\n_START_PARAGRAPH_\nEunomia (muinaiskreikaksi \xce\x95\xe1\xbd\x90\xce\xbd\xce\xbf\xce\xbc\xce\xaf\xce\xb1, Eunom\xc3\xada, "j\xc3\xa4rjestys") oli kreikkalaisessa mytologiassa yksi kolmesta horasta. H\xc3\xa4n oli Zeuksen ja Themiksen tyt\xc3\xa4r, ja Diken ja Eirenen sisar. T\xc3\xa4m\xc3\xa4 kuvasti uskomusta rauhan (Eirene), lain (Dike) ja j\xc3\xa4rjestyksen (Eunomia) vallitsemiseen, kun esivalta (Zeus) yhdistyy oikeudenmukaisiin lakeihin (Themis)._NEWLINE_Eunomia oli hyv\xc3\xa4n ja laillisen j\xc3\xa4rjestyksen henkil\xc3\xb6itym\xc3\xa4, jonka vastakohta oli Dysnomia, laittomuuden henki. H\xc3\xa4nen mainitaan my\xc3\xb6s synnytt\xc3\xa4neen khariitit Zeukselle, joskin muut l\xc3\xa4hteet kertovat khariittien olleen Eurynomeen tytt\xc3\xa4ri\xc3\xa4. T\xc3\xa4m\xc3\xa4n yhteyden perusteella Eunomia esiintyy kuitenkin antiikin taiteessa Afroditen seuralaisena edustaen naisen kuuliaisuutta miehelle avioliitossa.'